Modlino tvirtovė

Modlino tvirtovė, arba Novogeorgijevsko tvirtovė (lenk. Twierdza Modlin, rus. Новогеоргиевская крепость) – vienas didžiausių XIX a. fortifikacinių statinių Lenkijoje ir Europoje, apie 40 km į šiaurę nuo Varšuvos, ties Vyslos ir Narevo upių santaka. Tvirtovės pavadinimas siejamas su Modlino kaimu, kuris nuo 1961 m. įtrauktas į Mazovijos Novy Dvuro miesto sudėtį. Istorija Ši tvirtovė buvo viena iš keturių stipriausių, pirmosios klasės, karinių tvirtovių tuometinės Rusijos imperijos teritorijoje: 1896 m. iš 25 imperijoje pastatytų karinių tvirtovių, pirmos klasės tvirtovėms priklausė tik Varšuvos, Modlino (Novogeorgijevsko), Bresto (Brest-Litovsko) ir Kauno tvirtovės. Pirmieji čia buvo įsikūrę švedai, 1655 m. įrengę įtvirtintą stovyklavietę ir kontroliavę kėlimąsi per Vyslą. Švedams pralaimėjus ji buvo sugriauta. Per Šiaurės karą gynybinius statinius čia statėsi Saksonijos pajėgos. Tvirtovę nuo 1807 m. iki 1812 m. statė Napoleono prancūzų kariuomenė, ruošdamasi kampanijai į Rytus. Vėliau buvo užimta ir statoma Rusijos carų Aleksandro I ir Nikolajaus I kariuomenių. Po 1831 m. sukilimo, kurio metu sukilėliai naudojosi tvirtove kaip atramos punktu, rusai ėmėsi plėsti ir modernizuoti tvirtovę, nuo 1834 m. ją pervadindami Novogeorgijevsko tvirtove. Didžiuliai kareivinių barakai galėjo talpinti 20 000 kareivių įgulą. Per I Pasaulinį karą 1915 m. rugpjūčio 7 d. užimta vokiečių kariuomenės. Tarpukaryje naudota Lenkijos kariuomenės reikmėms, modernizuota, ji tapo svarbiu Varšuvos gynybos mazgu. II Pasaulinio karo pradžioje Vokietijos įsiveržimo į Lenkiją metu čia vyko Modlino mūšis. 1939 m. rugsėjo 29 d. užgrobta vokiečių kariuomenės. Tvirtovės objektai Garnizonas (citadelė), Vidinis garnizonas su gynybine linija, Išorinis garnizonas su pagrindine gynybos linija, Aplinkiniai fortai ir tvirtovės, Prietilčių placdarmai prie upių, Vidinis 8 fortų žiedas, Išorinis 23 fortų ir įtvirtintų atramos punktų žiedas. Tvirtovės būklė Kai kurie tvirtovės statiniai yra atviri turistų lankymui. Lenkijos ginkluotosios pajėgos didžiulėje tvirtovės teritorijoje turi naudojamų savo reikmėms karinių objektų, tarp jų – oro uosto kilimo takas, todėl ne visi jie yra prieinami visuomenei, be to, kai kurie fortai yra apleisti, mažai prižiūrimi. Literatūra Bochenek Ryszard, Twierdza Modlin, Warszawa 2003, ISBN 83-11-09278-8. Tadeusz Jurga, Władysław Karbowski, Armia Modlin 1939, Warszawa 1987, ISBN 83-11-07274-4. Nuorodos Modlino tvirtovė Tvirtovės gynyba (rekonstrukcija)[neveikianti nuoroda] Modlino tvirtovės svetainė Georgijevsko tvirtovė I Pasauliniame kare (rusų k.)